टेक्नोलॉजी के जरिये स्टूडेंट्स को पर्सनलाइज एजुकेशन उपलब्ध कराने के विजन के साथ अभिषेक पाटिल ने ऑलिव बोर्ड ऑनलाइन प्लेटफॉर्म की नींव रखी। आज 10 लाख से अधिक रजिस्टर्ड यूजर्स के साथ यह एक विश्वसनीय प्लेटफॉर्म बन चुका है, जो स्टूडेंट्स को एमबीए से लेकर बैंकिंग एवं गवर्नमेंट जॉब के लिए होने वाली परीक्षाओं की तैयारी में मदद करता है। ऑलिव बोर्ड के सह-संस्थापक एवं सीईओ अभिषेक एक बिजनेस परिवार से आते हैं। इनकी ख्वाहिश भी हमेशा एक उद्यमी बनने की ही रही। बेंगलुरु से टेलीकम्युनिकेशन इंजीनियरिंग करने के बाद करीब दो वर्ष फैमिली बिजनेस में सहयोग दिया। इसके बाद अमेरिका की नोट्रे डेम यूनिवर्सिटी से एमबीए किया। 2012 में अपने पूर्व सहकर्मी सतीश के साथ मिलकर इन्होंने ऑलिव बोर्ड डॉट कॉम लॉन्च किया। अभिषेक कहते हैं कि वे उन स्टूडेंट्स के लिए कुछ करना चाहते थे जो दूर-दराज के इलाकों से क्वालिटी एजुकेशन व प्रतियोगी परीक्षाओं की तैयारी के लिए शहर आते हैं।